PMIndiaData/PMIndiaSum huggingface dataset:
जपान-भारत संसदपटूंच्या मैत्री लीगच्या प्रतिनिधी मंडळाने पंतप्रधानांची भेट घेतली

जपान-भारत संसदपटूंच्या मैत्री लीगच्या प्रतिनिधी मंडळाने (जेआयपीएफएल) आज पंतप्रधानांची भेट घेतली. हिरोचुकी होसोदा यांनी या प्रतिनिधीमंडळाचे नेतृत्व केले यामध्ये कत्सुआ ओकादा, मसाहारु नाकागावा, नाओकाझू टेकमोटो आणि योशिआकी वाडा यांचा समावेश होता. या जेआयपीएफएल प्रतिनिधीमंडळाने जम्मू आणि काश्मीरमधील उरी येथे 18 सप्टेंबर 2016 रोजी झालेल्या दहशतवादी हल्ल्यात मृत्यूमुखी पडलेल्यांप्रति शोक व्यक्त केला. दहशतवादाच्या जागतिक संकटाविरोधात व्यापक आंतरराष्ट्रीय सहकार्याचे आणि दहशतवाद पुरस्कृत करणाऱ्या देशाला एकाकी पाडण्यासाठी समन्वयित प्रयत्नांसाठी पंतप्रधानांनी केलेल्या आवाहनाचे जेआयपीएफएल प्रतिनिधी मंडळाने स्वागत केले. यावेळी पंतप्रधानांनी 2014 मध्ये त्यांनी केलेल्या जपानच्या यशस्वी दौऱ्याची आठवण सांगितली. ज्यामध्ये त्यांनी टोकियो इथे जेआयपीएफएलशी संवाद साधला होता. पंतप्रधान म्हणाले की, भारत आणि जपानने आगामी दशकांसाठी अनेक क्षेत्रांमध्ये मजबूत सहकार्याचा पाया रचला आहे. जपान आणि भारत दरम्यान संबंध मजबूत करण्यासाठी भक्कम द्विपक्षीय पाठिंबा असल्याचे जेआयपीएफएलच्या प्रतिनिधी मंडळाने सांगितले आणि अति जलद रेल्वेसारख्या उच्च तंत्रज्ञान सहकार्यातील प्रगतीचे स्वागत केले. पंतप्रधान अबे यांनी 2015 मध्ये केलेला भारत दौरा आपल्या द्विपक्षीय संबंधांच्या इतिहासातील प्रमुख दौरा होता याचे स्मरण पंतप्रधानांनी करुन दिले आणि नजीकच्या काळात जपानला भेट देण्यासाठी आपण उत्सुक असल्याचे सांगितले.
उस्ताद अमजद अली खान यांनी घेतली पंतप्रधान मोदी यांची भेट

ज्येष्ठ सरोद वादक उस्ताद अमजद अली खान यांनी आज पंतप्रधान नरेंद्र मोदी यांची भेट घेतली. यावेळी भारतीय शास्त्रीय संगीतामध्ये उत्तुंग कामगिरी करणाऱ्या 20 महान कलाकारांच्या जीवनावर आणि कलेविषयी लिहिलेल्या “मास्टर ऑन मास्टर्स” या पुस्तकाची प्रत सरोद वादक अमजद अली खान यांनी पंतप्रधान मोदी यांना भेट दिली.
केंद्रीय राखीव पोलिस दलात  “अ” गट अधिकाऱ्यांचा समूह आढावा

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत केंद्रीय राखीव पोलिस दलातल्या “अ”गट अधिकाऱ्यांच्या समूहाची पाहणी करण्यात आली. या पाहणीत उच्च कमांडर ते विशेष महानिरीक्षक विविध स्तरापर्यंत 90 पदांच्या निर्मितीला मान्यता देण्यात आली. केंद्रीय राखीव पोलिस दलात ही नवी पदे निर्माण झाल्यानंतर या दलाची कार्यक्षमता तसेच प्रशासकीय क्षमतेत भर पडेल. या आढाव्यामुळे “अ” गटातल्या पदांमध्ये 4 हजार 210 वरुन 4 हजार 300 एवढी वाढ होणार आहे. यामध्ये विशेष महासंचालकांच्या पदात एकाने वाढ, महासंचालकांच्या पदांमध्ये एकूण 11 पदांची वाढ, कमांडर/डीआयजीच्या पदांमध्ये 277 पदांची वाढ, तर डेप्युटी कमांडरच्या पदांमध्ये 199 पदांची घट यांचा समावेश आहे.
जालियनवाला बाग राष्ट्रीय स्मारक कायदा, १९५१ मधील दुरुस्तीला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने जालियनवाला बाग राष्ट्रीय स्मारक कायदा, १९५१ मधील दुरुस्तीला मंजुरी दिली आहे. निर्णयाचा सारांश या निर्णयाचा उद्देश जालियनवाला बाग राष्ट्रीय स्मारक कायदा 1951 मध्ये योग्य दुरुस्ती करणे हा आहे जेणेकरून विश्वस्तांचे प्रतिनिधित्व असेल. ही दुरुस्ती पुढीलप्रमाणे -: “लोकसभेतील विरोधी पक्षनेता, किंवा जर कुणी विरोधी पक्षनेता नसेल तर सदनातील सर्वात मोठ्या विरोधी पक्षाचा नेता” लाभ : सध्याच्या कायद्यात एकाच राष्ट्रीय राजकीय पक्षाच्या प्रतिनिधित्वाची तरतूद आहे. विश्वस्तांमधून विशिष्ट पक्षाच्या सदस्याला हटवणे हे अराजकीय असेल. प्रस्तावित तरतुदीनुसार विश्वस्त मंडळात विरोधी पक्षाचे प्रतिनिधित्व सुनिश्चित करण्यात आले आहे. प्रस्तावित दुरुस्तीमुळे सरकारला विश्व्स्तांच्या कामकाजात सहभागी होण्याचा किंवा अन्य कारणामुळे विश्वस्ताला हटवण्याचा किंवा त्याच्या जागी दुसऱ्या कुणाची नेमणूक करण्याचा अधिकार असेल.
हवाई दल दिनानिमित्त वायू योद्धे आणि त्यांच्या कुटुंबांना पंतप्रधानांचा सलाम

पंतप्रधान नरेंद्र मोदी यांनी हवाई दल दिनानिमित्त वायू योद्धे आणि त्यांच्या कुटुंबांना सलाम केला आहे. पंतप्रधान म्हणाले, ‘हवाई दल दिनानिमित्त आभारी राष्ट्र आपल्या शूर वायू योद्धे आणि त्यांच्या कुटुंबांना सलाम करत आहे. आपले अवकाश ते सुरक्षित ठेवतात आणि आपत्ती प्रसंगी मानवतेची सेवा करायला सदैव तत्पर असतात. भारतीय हवाई दलाचा अभिमान वाटतो.’
आंध्र प्रदेशच्या पूर्व गोदावरी जिल्ह्यात एक नौका उलटून झालेल्या जीवितहानीबद्दल पंतप्रधानांकडून शोक व्यक्त

आंध्र प्रदेशच्या पूर्व गोदावरी जिल्ह्यात एक नौका उलटून झालेल्या जीवितहानीबद्दल पंतप्रधान नरेंद्र मोदी यांनी दुःख व्यक्त केले आहे. पंतप्रधान म्हणाले, ‘आंध्र प्रदेशच्या पूर्व गोदावरी जिल्ह्यात एक नौका उलटल्यामुळे व्यथित झालो आहे. मृत्यूमुखी पडलेल्या लोकांच्या कुटुंबियांच्या दुःखात सहभागी आहे. बेपत्ता नागरिक सुखरूप असो अशी मी प्रार्थना करतो.’
फिक्की महिला शिष्ट मंडळाने घेतली पंतप्रधानांची घेतली भेट

“यंग फिक्की लेडीज ऑर्गनायझेशन” च्या 25 सदस्यीय शिष्टमंडळाने पंतप्रधान नरेंद्र मोदी यांची आज भेट घेतली. महिला सक्षमीकरण, महिला उद्योजकता आदी विषयांवर या शिष्टमंडळाने पंतप्रधानांशी संवाद साधला. शिष्टमंडळातील सदस्यांनी उपस्थित केलेल्या विविध प्रश्नांचे पंतप्रधानांनी सविस्तर निरसन केले. “स्वच्छ भारत अभियानामुळे टाकाऊ पासून संपत्ती” या उद्योगासाठी मोठी संधी उपलब्ध होत असून सोबतच सामाजिक आरोग्यालाही मोठा फायदा होत असल्याचे पंतप्रधानांनी सांगितले. जलसंवर्धनाबद्दलच्या प्रश्नाला उत्तर देतांना पंतप्रधानांनी सांगितले की, आपण पाण्याच्या सुयोग्य वापरावर तसेच सूक्ष्म आणि ठिबक सिंचनावर व्यक्तीगत लक्ष केंद्रीत करायला हवे, असे स्पष्ट केले. कौटुंबिक मूल्ये, विविधतेचा स्वीकार आणि पर्यावरणाविषयी जागरुकता या भारताच्या तीन महान परंपरा असून आपण त्यांचे संवर्धन करायला हवे, असे पंतप्रधान म्हणाले. यावेळी शिक्षण, कौशल्य विकास, कला आणि संस्कृती तसेच महिलांची सुरक्षा आदी विषयांवरही चर्चा झाली.
स्थानिक खेळण्यांना वाव देण्यासाठी त्यांचा प्रसार करण्याची (व्होकल फॉर लोकल होण्याची) वेळ आली आहे – पंतप्रधानांनी ‘मन की बात’ मध्ये व्यक्त केले मत

पंतप्रधान नरेंद्र मोदी यांनी आज ‘मन की बात’ या आकाशवाणी कार्यक्रमाच्या माध्यमातून देशवासियांशी संवाद साधला. विविध विषयांबरोबरच त्यांनी या ताज्या कार्यक्रमामध्ये मुलांच्या खेळण्यांविषयी मनोगत व्यक्त केले. गांधीनगरची ‘चिल्ड्रेन युनिव्हर्सिटी, महिला आणि बाल विकास मंत्रालय, शिक्षण मंत्रालय आणि सूक्ष्म-लघू आणि मध्यम उद्योग मंत्रालयाने मुलांसाठी चांगल्या दर्जाची खेळणी कशी बनविणे आवश्यक आहे, याविषयी काम केल्याचे सांगितले. खेळणी निर्मिती, उत्पादनामध्ये भारत एक मोठे केंद्र कसे बनू शकते, याच्याविषयी काम करीत असल्याचे सांगितले. मुलांच्या दृष्टीने खेळणी म्हणजे केवळ वेगवेगळ्या क्रियाकलापांचे साधन नाही, तर बालकांच्या आकांक्षांना पंख लावण्याचे काम खेळणी करतात. खेळण्यांमुळे मुलांचे केवळ मन रमते, मुलांचे मनोरंजन होते, असे नाही, तर खेळणी मुलांच्या मनाची निर्मिती करतात, त्यांना काही करण्याचा हेतू निर्माण करतात, असे पंतप्रधान यावेळी म्हणाले. गुरूदेव रवींद्रनाथ टागोर यांनी मुलांच्या खेळण्याविषयी लिहून ठेवलेला किस्साही पंतप्रधानांनी यावेळी सांगितला. गुरूदेवांनी मुलांसाठी कोणते खेळणे चांगले, याविषयी नमूद केले आहे की, जे खेळणे अपूर्ण असते आणि जे खेळणे मुले सर्वजण मिळून खेळत-खेळत पूर्ण करतात, तेच खेळणे, तोच खेळ उत्कृष्ट असते. मुलांचे बालपण अनुभवताना त्यांच्यामधली सर्जनशीलता समोर आणणारे, खेळणे चांगले असते, असेही पंतप्रधान म्हणाले. राष्ट्रीय शैक्षणिक धोरणामध्ये मुलांच्या जीवनावर खेळण्यांचा विविध पैलूंमधून कसा परिणाम पडतो, याविषयी मोठ्या प्रमाणावर लक्ष देण्यात आले असल्याचे पंतप्रधान मोदी यांनी नमूद केले. देशाच्या विविध भागामध्ये अतिशय उत्तम खेळणी बनविणारे कुशल कलाकार आहेत, असे सांगून पंतप्रधानांनी अनेक राज्यांमध्ये कुठे-कुठे खेळणी बनविणारे स्थानिक कलाकार आहेत, त्यांची माहिती दिली. याचे उदाहरण देताना त्यांनी कर्नाटकातल्या रामनगरम इथल्या चन्नापटना, आंध्र प्रदेशातल्या कृष्णामधील कोंडापल्ली, तामिळनाडूतल्या तंजावूर, आसाममधल्या धुबारी, उत्तर प्रदेशातल्या वाराणसी या शहरांमध्ये खेळणी निर्मितीची केंद्रे विकसित करण्यात येत असल्याचे सांगितले. खेळण्यांच्या जागतिक बाजारपेठेत 7 लाख कोटींची उलाढाल होते, त्यामध्ये भारताचा सध्या अतिशय अल्प हिस्सा आहे, असेही पंतप्रधानांनी यावेळी सांगितले. विशाखापट्टणमचे सी.व्ही. राजू यांनी स्थानिक कलाकारांच्या मदतीने उत्कृष्ट दर्जाचे इटिकोप्पका खेळणे बनवले आहे, त्याबद्दल पंतप्रधानांनी राजू यांचे कौतुक केले. या परंपरागत स्थानिक खेळण्याला गमावलेली प्रतिष्ठा पुन्हा प्राप्त झाली आहे. आता खेळणी निर्मिती क्षेत्रातल्या उद्योजकांनी एकत्र यावे आणि स्थानिक खेळणी बनविणा-यांना वाव द्यावा, त्यांच्या खेळण्यांचा प्रसार करण्यासाठी प्रोत्साहन द्यावे, ‘व्होकल फॉर लोकल’ व्हावे, असे पंतप्रधान यावेळी म्हणाले. संगणकावर खेळण्याचे प्रमाण अलिकडे खूप वाढले आहे, असे नमूद करून त्यांनी आपल्या भारतीय ऐतिहासिक कल्पना आणि संकल्पनांवर आधारित संगणकांचे खेळ बनविण्याचा सल्ला दिला.
जर्मनीचे माजी चॅन्सेलर हेल्मेट कोल यांना पंतप्रधानांनी वाहिली श्रद्धांजली

जर्मनीचे माजी चॅन्सेलर हेल्मेट कोल यांच्या निधनाबद्दल पंतप्रधान नरेंद्र मोदी यांनी श्रद्धांजली अर्पण केली आहे. “थोर मुत्सद्दी राजकारणी, जर्मनच्या एकीकरणाचे शिल्पकार आणि युरोपच्या एकतेचे कट्टर समर्थक हेल्मेट कोल यांच्या निधनाबद्दल त्यांना श्रद्धांजली. हेल्मेट कोल यांनी 1986 आणि 1993 मध्ये भारताला भेट दिली होती. भारत आणि जर्मनी यांच्यातील संबंध दृढ होण्यासाठी कोल यांनी दिलेले योगदान महत्वपूर्ण आहे” असे पंतप्रधान मोदी यांनी शोकसंदेशात म्हटले आहे.
यूपीएससी नागरी सेवा परीक्षा यशस्वीपणे उत्तीर्ण केलेल्यांचे पंतप्रधानांनी केले अभिनंदन

यूपीएससी अर्थात केंद्रीय लोकसेवा आयोगाची नागरी सेवा परीक्षा यशस्वीपणे उत्तीर्ण केलेल्यांचे पंतप्रधान नरेंद्र मोदी यांनी अभिनंदन केले आहे. एका ट्विटच्या मालिकेत पंतप्रधान म्हणाले; "यूपीएससी नागरी सेवा परीक्षा यशस्वीपणे उत्तीर्ण झालेल्यांचे अभिनंदन. लोक सेवेतील एक रोमांचक आणि समाधान देणारी कारकीर्द तुमची वाट पाहत आहे. ज्यांनी परीक्षा उत्तीर्ण केली आहे त्यांना आपल्या राष्ट्राच्या प्रवासाच्या महत्त्वपूर्ण कालावधीत प्रमुख प्रशासकीय भूमिका पार पाडावी लागणार आहे. जे युवा मित्र यूपीएससी परीक्षेत उत्तीर्ण झाले नाहीत त्यांना मी सांगू इच्छितो- तुम्ही खूप प्रतिभावान व्यक्ती आहात. तुम्हाला आणखी प्रयत्न करावे लागतील. त्याच बरोबर भारतात वैविध्यपूर्ण संधी असून त्यांचा शोध घेण्याची गरज आहे. तुम्ही जे काही करायचे ठरवले असेल त्यासाठी शुभेच्छा. "
कृषी आणि संलग्न क्षेत्रातल्या सहकार्यासाठी विविध देशांसोबत  सामंजस्य करार

कृषी आणि संलग्न क्षेत्रातल्या सहकार्यासाठी भारत आणि विविध देशांदरम्यान स्वाक्षऱ्या झालेल्या सामंजस्य करारांना पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज मंजूरी दिली. हा सामंजस्य करार वैज्ञानिक व तंत्रज्ञांच्या भेटीच्या माध्यमातून क्षमता वृध्दी, ज्ञानाचे आदान-प्रदान करायला सहाय्य करेल, तसेच शेतकऱ्यांच्या शेतात कृषी उत्पादन वाढवण्यासाठी अचूक तंत्रज्ञान विकसित करण्यात आणि कृषी प्रयोगांसाठी हा करार सहाय्यभूत ठरेल. यामधून जे कौशल्य आणि तंत्रज्ञान विकसित होईल त्याचा वापर देशात गरजेनुसार केला जाईल.
देशाचे पहिले पंतप्रधान पंडित जवाहरलाल नेहरू यांच्या जयंतीनिमित्त पंतप्रधान नरेंद्र मोदी यांनी अर्पण केली आदरांजली

देशाचे पहिले पंतप्रधान पंडित जवाहरलाल नेहरू यांच्या जयंतीनिमित्त पंतप्रधान नरेंद्र मोदी यांनी आदरांजली अर्पण केली आहे. माजी पंतप्रधान पंडित जवाहरलाल नेहरू यांच्या जयंतीनिमित्त त्यांना आदरांजली अर्पण करत असल्याचे पंतप्रधानांनी ट्विटरवरच्या संदेशात म्हटले आहे.
पंतप्रधान नरेंद्र मोदी आणि स्वीडनचे पंतप्रधान स्टीफन लॉफवेन यांच्यात आभासी शिखर परिषद

पंतप्रधान नरेंद्र मोदी आणि स्वीडनचे पंतप्रधान स्टीफन लॉफवेन दरम्यान 5 मार्च 2021 रोजी आभासी शिखर परिषदेचे आयोजन करण्यात आले आहे. 2015 पासून उभय नेत्यांमध्ये हा पाचवा संवाद असेल. पंतप्रधान नरेंद्र मोदी एप्रिल, 2018 मध्ये पहिल्या भारत नॉर्डिक परिषदेसाठी स्टॉकहोमला गेले होते. पंतप्रधान स्टीफन लॉफवेन मेक इन इंडिया सप्ताहासाठी फेब्रुवारी, 2016 मध्ये भारतात आले होते. यापूर्वी, उभय नेते सप्टेंबर, 2015 मध्ये संयुक्त राष्ट्रांच्या महासभेच्या बैठकीत भेटले होते. एप्रिल, 2020 मध्ये, उभय नेत्यांनी कोविड-19 साथीच्या आजारामुळे उद्भवलेल्या परिस्थितीविषयी चर्चा करण्यासाठी दूरध्वनीवरून चर्चा केली. याव्यतिरिक्त, त्यांचे महामहीम राजा कार्ल सोळावे गुस्ताफ आणि स्वीडनची राणी सिल्व्हिया डिसेंबर, 2019 मध्ये भारतात आले होते. भारत आणि स्वीडन दरम्यान लोकशाही, स्वातंत्र्य, बहुलता आणि नियम-आधारित आंतरराष्ट्रीय व्यवस्थेच्या सामायिक मूल्यांवर आधारित सौहार्द आणि मैत्रीपूर्ण संबंध आहेत. व्यापार आणि गुंतवणूक, नवोन्मेश, विज्ञान आणि तंत्रज्ञान तसेच संशोधन आणि विकास या क्षेत्रांमध्ये दोन्ही देशांचे अतिशय जवळचे सहकार्याचे संबंध आहेत. आरोग्य आणि आयुर्विज्ञान, वाहन उद्योग, स्वच्छ तंत्रज्ञान, संरक्षण, अवजड यंत्रसामग्री आणि उपकरणे अशा विविध क्षेत्रात जवळपास 250 स्वीडिश कंपन्या भारतात सक्रियपणे कार्यरत आहेत. तसेच स्वीडनमध्ये सुमारे 75 भारतीय कंपन्या कार्यरत आहेत. शिखर परिषदेदरम्यान, उभय नेते द्विपक्षीय संबंधांवर विस्तृत चर्चा करतील आणि कोविड नंतरच्या काळात सहकार्य अधिक बळकट करण्यासह क्षेत्रीय आणि जागतिक मुद्द्यांवरील आपली मते मांडतील.
व्हिएतनामचे संरक्षण मंत्री जनरल निगो झुआन लिच यांनी पंतप्रधानांसोबत संवाद साधला

व्हिएतनामचे संरक्षण मंत्री जनरल निगो झुआन लिच यांनी आज पंतप्रधान नरेंद्र मोदी यांच्यासोबत संवाद साधला. पंतप्रधानांनी यावेळी सप्टेंबर 2016 मधील त्यांच्या व्हिएतनाम दौऱ्याच्या आठवणींना उजाळा दिला. या दौऱ्यादरम्यान, द्विपक्षीय संबंध अद्ययावत करुन त्यांना सर्वसमावेशक धोरणात्मक भागीदारीच्या स्तरावर नेण्यात आले. भारताच्या “ॲक्ट ईस्ट” योजनेचा व्हिएतनाम हा एक महत्त्वपूर्ण स्तंभ असल्याचे ते यावेळी म्हणाले. जनरल निगो झुआन लिच यांनी यावेळी पंतप्रधानांना द्विपक्षीय संरक्षण सहकार्यातील प्रगतीचा आढावा दिला. भारत आणि व्हिएतनामचे संरक्षण क्षेत्रातील संबंध दिर्घकालीन आणि परस्पर हिताचे असतील तसेच संरक्षण बंध मजबूत करण्यासाठी भारत नेहमी प्रयत्नशील राहील याचा पुनरुच्चार पंतप्रधानांनी केला. सर्व क्षेत्रात भारत आणि व्हिएतनाम दरम्यानच्या सहकार्यामुळे संपूर्ण प्रदेशात स्थैर्य, सुरक्षा आणि भरभराट व्हायला सहकार्य मिळेल.
जकार्ता येथील भारतीय समुदायाला पंतप्रधानांनी संबोधित केले

पंतप्रधान नरेंद्र मोदी यांनी जकार्ता येथे भारतीय समुदायाला संबोधित केले. त्यांनी भारत आणि इंडोनेशियामधील विशेष संबंध विशद केले आणि नवी दिल्लीत यंदा प्रजासत्ताक दिन सोहळ्याची आठवण सांगितली. ज्यात इंडोनेशियासह 10 आसियान देशांचे नेते उपस्थित होते. ते म्हणाले की, हा योगायोग नव्हे, 1950 सालीही नवी दिल्लीतील प्रजासत्ताक दिन संचलनाला इंडोनेशियाचे राष्ट्रपती प्रमुख पाहुणे म्हणून उपस्थित होते. इंडोनेशियातील भारतीय समुदायातील सदस्य हे इंडोनेशियाचे स्वाभिमानी नागरिक आहेत. मात्र, आपल्या भारतीय मुळांशी संबंध ठेवण्याची त्यांची इच्छा आहे. गेल्या 4 वर्षात भारतात अभूतपूर्व परिवर्तन झाल्याचे पंतप्रधान म्हणाले. त्या संदर्भात बोलताना त्यांनी थेट परदेशी गुंतवणूक, मुक्त भारतीय अर्थव्यवस्था, व्यापार सुलभता आणि भारतीय अर्थव्यवस्थेची स्पर्धात्मकता यांचा उल्लेख केला. दोन्ही देशांना त्यांच्या लोकशाही मूल्य आणि वैविध्याचा अभिमान आहे, असे ते म्हणाले. उभय देशांमधील सांस्कृतिक संबंध अधोरेखित करतांना त्यांनी बाली-जत्रा आणि खाद्य पदार्थ आणि भाषेतील साम्य ही उदाहरणे दिली. तत्पूर्वी आपण आणि राष्ट्रपती विदोदोनी संयुक्तपणे पतंग प्रदर्शनाचे उद्‌घाटन केले ज्यात रामायण आणि महाभारतातील संकल्पनांचा समावेश होता, असे ते म्हणाले. भारतातील विकासाबाबत बोलतांना ते म्हणाले की, केंद्र सरकार विकासाभिमूख आणि भ्रष्टाचारमुक्त ही यंत्रणा तयार करत आहे. ते म्हणाले व्यावसाय सुलभतेवरून आता जगण्यातील सुलभतेवर भर दिला जात आहे. आमच्या प्रक्रिया पारदर्शक आणि संवेदनशील आहेत, असे ते म्हणाले. पायाभूत विकास क्षेत्रात झालेल्या अनेक विकास कार्यांचा त्यांनी उल्लेख केला. स्टार्ट अप प्रणाली आणि आंतरराष्ट्रीय सौर आघाडी याबाबत त्यांनी आपले विचार मांडले. गरजूंना मदत करतांना भारत आणि इंडोनेशियाचा संवेदनशील दृष्टीकोन असतो, असे पंतप्रधान म्हणाले. भारत कोणाच्याही पारपत्राचा रंग पाहत नाही आणि ज्यांना मदतीची गरज आहे अशा सर्वांना मदत करतो, असे ते म्हणाले. भारत आणि इंडोनेशिया यांची नावेच केवळ जुळत नाही तर त्यांची संस्कृती, परंपरा आणि लोकशाही मुल्यांमधील समानता आहे, असे ते म्हणाले. भारतात होत असलेल्या बदलांचे साक्षीदार बनण्यासाठी पंतप्रधानांनी समुदायाला भारताला भेट देण्याचे निमंत्रण दिले.
पंतप्रधान नरेंद्र मोदी यांनी जनरल ॲटोमिक्स ग्लोबल कॉर्पोरेशनचे मुख्य कार्यकारी अधिकारी विवेक लाल यांची घेतली भेट

नवी दिल्ली, 23 सप्टेंबर 2021 पंतप्रधान नरेंद्र मोदी यांनी जनरल ॲटोमिक्स ग्लोबल कॉर्पोरेशनचे मुख्य कार्यकारी अधिकारी विवेक लाल यांची आज भेट घेतली. भारताच्या संरक्षण क्षेत्राला मजबूती देण्याबाबत त्यांनी चर्चा केली. भारतातील संरक्षण व उभरत्या तंत्रज्ञान उत्पादनाचे क्षेत्र आणि वाढती क्षमता याला कारणीभूत असलेल्या सध्याच्या धोरणात्मक बदलाबाबत लाल यांनी समाधान व्यक्त केले .
पंतप्रधान नरेंद्र मोदी यांची जापानच्या पंतप्रधानांसोबत भेट

पंतप्रधान नरेंद्र मोदी यांनी जपानचे पंतप्रधान माननीय फुमियो किशिदा यांची आज त्यांच्या जपान दौऱ्यादरम्यान भेट घेतली. माजी पंतप्रधान शिंजो आबे यांच्या निधनाबद्दल पंतप्रधान नरेंद्र मोदी यांनी तीव्र दु:ख व्यक्त केले. भारत आणि जापान यांच्यातील भागीदारी बळकट करण्यासाठी तसेच मुक्त आणि सर्वसमावेशक हिंद-प्रशांत क्षेत्राच्या संकल्पनेत दिवंगत पंतप्रधान आबे यांच्या योगदानाचा पंतप्रधानांनी यावेळी आवर्जून उल्लेख केला. द्विपक्षीय संबंध दृढ करण्याबाबत यावेळी दोन्ही नेत्यांमध्ये वैचारिक देवाणघेवाण झाली. त्यांनी विविध प्रादेशिक आणि जागतिक मुद्द्यांवरही चर्चा केली. भारत – जपान यांच्यातील विशेष धोरणात्मक आणि जागतिक भागीदारी अधिक बळकट करण्यासाठी तसेच परस्परांच्या देशांबरोबरच विविध आंतरराष्ट्रीय गट आणि संस्थांमध्ये एकत्र काम करण्याच्या आपल्या वचनबद्धतेचा दोन्ही नेत्यांनी पुनरूच्चार केला.
पंतप्रधान नरेंद्र मोदी यांनी केले उपराष्ट्रपती निवडणुकीत मतदान

पंतप्रधान नरेंद्र मोदी यांनी आज उपराष्ट्रपतीपदाच्या निवडणुकीत मतदान केले. एका ट्विट संदेशात त्यांनी म्हटले आहे की मी 2022 च्या उपराष्ट्रपती पदाच्या निवडणुकीत आज मतदान केले.
राज्यसभेच्या निवृत्त होत असलेल्या सदस्यांची निरोपसमारंभात पंतप्रधानांकडून प्रशंसा

राज्यसभेच्या निवृत्त होत असलेल्या सर्व सदस्यांच्या योगदानाची पंतप्रधान नरेंद्र मोदी यांनी प्रशंसा केली असून त्यांना भविष्यासाठी शुभेच्छा दिल्या आहेत. निवृत्त होत असलेले सदस्य सामाजिक जीवनात अधिक प्रभावी भूमिका बजावतील, असा विश्वास पंतप्रधानांनी राज्यसभेतल्या निरोप समारंभात व्यक्त केला. निवृत्त होत असलेल्या प्रत्येक सदस्याचे वेगळे महत्व असून प्रत्येकाने आपापल्या परीने योगदान दिले आहे, असे ते म्हणाले. देशाच्या उज्ज्वल भवितव्यासाठी त्यांनी त्यांच्या क्षमतांनुसार उत्तम काम केले असून त्यांचे योगदान देश कधी विसरु शकणार नाही, असे पंतप्रधान म्हणाले. ज्येष्ठ सदस्य असलेल्या वरिष्ठ सभागृहाचे विशेष महत्व आहे. धोरणनिर्मितीत ते महत्वाची भूमिका बजावते, असे त्यांनी सांगितले. निवृत्त होणाऱ्या अनेक सदस्यांचा आणि त्यांच्या योगदानाचा पंतप्रधानांनी विशेष उल्लेख केला. प्रलंबीत तीन तलाक सारख्या महत्वाच्या निर्णयप्रसंगी संसदेचे सदस्य संसदेचा भाग नव्हते,याबाबत पंतप्रधानांनी खंत व्यक्त केली. निवृत्त होत असलेल्या सदस्यांसाठी संसदेची तसेच पंतप्रधान कार्यालयाची दारे सदैव खुली असतील असे सांगून महत्वाच्या मुद्यांवर विचार मांडण्याचे आवाहन पंतप्रधानांनी त्यांना केले.
पंतप्रधानांनी कतारच्या अमिरांशी संवाद साधला

पंतप्रधान नरेंद्र मोदी यांनी आज कतारचे अमीर महामहीम शेख तमीम बीन हमद अल्‌ थानी यांच्याशी संवाद साधला. कतारच्या अमीरांनी पंतप्रधानांशी संवाद साधून, त्यांना कतार भेटीचे निमंत्रण दिले. कतारच्या अमीरांनी मार्च 2015 मध्ये दिलेल्या भारत भेटीचे स्मरण यावेळी पंतप्रधानांनी केले. या भेटीमुळे द्विपक्षीय संबंधांना नवी ऊर्जा आणि गती मिळाल्याचे पंतप्रधान म्हणाले. कतार बरोबरच्या संबंधांना भारत अधिक महत्व देत असल्यावर पंतप्रधानांनी भर दिला. कतारमध्ये स्थायिक झालेल्या भारतीयांचे हित जपतांनाच त्यांच्या स्थैर्य आणि सुरक्षेबाबत, अमीर तसेच कतार सरकार उचलत असलेल्या पावलांबद्दल पंतप्रधानांनी त्यांचे आभार मानले. व्यापार, गुंतवणूक, ऊर्जा, सुरक्षा, संरक्षण, संस्कृती आणि लोकांचा परस्परांशी संवाद यासह इतर द्विपक्षीय मुद्दयांबाबत सहकार्य वाढवण्याबाबतही दोन्ही नेत्यांदरम्यान चर्चा झाली. भारताच्या आर्थिक विकासात भागीदार होण्याबाबत कतार उत्सुक असल्याचा पुनरुच्चार कतारच्या अमीरांनी केला. प्रादेशिक शांतता आणि स्थैर्यासाठी कतार बजावत असलेल्या भूमिकेची पंतप्रधानांनी प्रशंसा केली. दोन्ही देशांना सोयीस्कर असणाऱ्या तारखांना, कतारला भेट देण्याच्या निमंत्रणाचा पंतप्रधान नरेंद्र मोदी यांनी स्वीकार केला.
राष्ट्रीय युद्ध स्मारक आणि राष्ट्रीय युद्ध संग्रहालयाच्या उभारणीसाठी जागा

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत, राष्ट्रीय युद्ध संग्रहालयासाठी प्रिन्सेस पार्क संकुल ही योग्य जागा राहील, या सर्वोच्च अधिकार सुकाणू समिती (EASC)ने घेतलेल्या निर्णयाची माहिती देण्यात आली. राष्ट्रीय युद्ध स्मारकासंदर्भात, ऑक्टोबर 2015 मध्ये झालेल्या मंत्रिमंडळ बैठकीत देण्यात आलेल्या मान्यतेनुसार, हे स्मारक इंडिया गेट इथल्या ‘सी’ तारकाकृती जागेवर उभारण्यात येईल.
वाणिज्य भवनाच्या पायाभरणी समारंभात पंतप्रधानांचे संबोधन

पंतप्रधान नरेंद्र मोदी यांनी आज नवी दिल्लीत केंद्र सरकारच्या वाणिज्य विभागाच्या वाणिज्य भवन या नवीन कार्यालय संकुलाची पायाभरणी केली. निर्धारीत वेळेत ही इमारत बांधून पूर्ण होईल, असा विश्वास पंतप्रधानांनी व्यक्त केला. नवीन भारताच्या संकल्पनेवर आधारीत हे राहणार असून, महत्वाच्या इमारतींचे प्रकल्प विलंबाने पूर्ण करण्याच्या जून्या पद्धतीला यामुळे फाटा मिळणार असल्याचे ते म्हणाले. यासंदर्भात त्यांनी डॉ. आंबेडकर केंद्र, डॉ. आंबेडकर राष्ट्रीय स्मारक, प्रवासी भारतीय केंद्र आणि केंद्रीय माहिती आयोगाच्या नवीन कार्यालय इमारतींचा उल्लेख केला. सरकारी कामकाजात नेहमीच्या प्रथा मोडण्याचा हा परिणाम आहे, असे ते म्हणाले. वाणिज्य भवनाच्या नवीन इमारतीमुळे देशाच्या वाणिज्य क्षेत्रातील जुन्या प्रथा दूर करण्यास मदत मिळेल, अशी आशा त्यांनी व्यक्त केली. देशातील तरुणांच्या मोठ्या संख्येबाबत बोलतांना ते म्हणाले की, युवकांच्या इच्छा, आकांक्षा पूर्ण करणे ही आपली सामुहिक जबाबदारी आहे. डिजिटल तंत्रज्ञान स्वीकारण्याबाबत पंतप्रधान म्हणाले की, ज्या भूखंडावर ही नवीन बिल्डिंग बांधली जात आहे तो यापूर्वी हा भूखंड पुरवठा आणि निपटारा महासंचालनालयाच्या ताब्यात होता. त्याची जागा आता सरकारी ई-बाजारपेठेने (GEM) घेतली आहे. जिने अत्यंत कमी काळात 8700 कोटी रुपयांची उलाढाल केली आहे. त्यांनी वाणिज्य विभागाला ई-बाजारपेठेचा विस्तार करण्याच्या दिशेने काम करण्याचे आणि देशाच्या एमएसएमई क्षेत्राला लाभ मिळवून देण्याचे आवाहन केले. जीएसटीच्या लाभांचीही त्यांनी माहिती दिली. जनता-स्नेही, विकास-स्नेही आणि गुंतवणूक-स्नेही वातावरण निर्माण करण्यासाठी केंद्र सरकार सातत्याने प्रयत्न करत असल्याचे ते म्हणाले. जागतिक अर्थ व्यवस्थेत भारत कशा तऱ्हेने महत्वाची भूमिका पार पाडत आहे हे विषद करण्यासाठी त्यांनी विविध सुक्ष्म, आर्थिक मापदंड आणि अन्य निर्देशांकांचा उल्लेख केला. भारताने आता जगात अव्वल पाच फिनटेक देशांमध्ये स्थान मिळवले आहे. एकमेकांशी जोडलेल्या या जगात ‘व्यापार सुलभता’ आणि ‘व्यवसाय सुलभता’ हे विषय जगण्यातील सुलभतेशी संबंधित आहेत, असे ते म्हणाले. निर्यात वाढविण्याच्या गरजेवर पंतप्रधानांनी भर दिला. ते म्हणाले की या प्रयत्नांमध्ये राज्यांना सक्रीय भागिदार बनवायला हवे. जागतिक निर्यातीत भारताचा हिस्सा सध्याच्या 1.6 टक्क्यांवर किमान 3.4 टक्क्यांपर्यंत वाढविण्याचा संकल्प वाणिज्य विभागाने करायला हवा, असे ते म्हणाले. आयात कमी करण्यासाठी देशांतर्गत उत्पादन वाढविण्यासाठी प्रयत्न करायला हवेत, असे ते म्हणाले. यासंदर्भात त्यांनी इलेक्ट्रॉनिक्स निर्मितीचे उदाहरण दिले. देशांतर्गत निर्मितीला चालना देण्यासाठी केंद्र सरकारने अनेक उपाययोजना केल्याचे ते म्हणाले.
पेट्रोलियम आणि नैसर्गिक वायू मंत्रालयाअंतर्गत सर्व सार्वजनिक क्षेत्रातील उपक्रमांमध्ये खरेदी प्राधान्य पुरवण्याच्या धोरणाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पेट्रोलियम आणि नैसर्गिक वायू मंत्रालयाअंतर्गत सर्व सार्वजनिक क्षेत्रातील उपक्रमांमध्ये खरेदी प्राधान्य पुरवण्याच्या धोरणाला मंजुरी दिली आहे. हे धोरण पाच वर्षांसाठी लागू असेल. धोरणाच्या अंमलबजावणीसाठी आणि वार्षिक आढावा घेण्यासाठी सुकाणू समिती स्थापन केली जाणार आहे. या धोरणांतर्गत काही विशिष्ट तेल आणि वायू व्यापारासाठी लोकल कन्टेन्टचे उद्दिष्ट दिले जाईल. जे उत्पादक/सेवा पुरवठादार हे उद्दिष्ट पूर्ण करतील आणि ज्यांची उद्धृत किंमत सर्वात कमी वैध किमतीच्या 10 टक्क्यांच्या आत असेल ते खरेदी प्राधान्यासाठी पात्र ठरतील. पुरवठादार आणि सेवा पुरवठादार यांना मेक इन इंडिया पद्धत स्वीकारण्यासाठी या धोरणामुळे प्रोत्साहन मिळेल आणि देशात त्यांच्या वस्तू आणि सेवांना अधिक मूल्य मिळेल.
संयुक्त राष्ट्र आम सभेच्या पार्श्वभूमीवर पंतप्रधानांनी घेतली एस्टोनियाच्या राष्ट्रपतींची भेट

संयुक्त राष्ट्र आम सभेच्या पार्श्वभूमीवर पंतप्रधान नरेंद्र मोदी यांनी एस्टोनियाच्या राष्ट्रपती केस्ट्री कलजुलैद यांची भेट घेतली. उपराष्ट्रपतींनी ऑगस्ट 2019 मध्ये केलेल्या एस्टोनियाच्या यशस्वी दौऱ्याच्या अनुषांगाने दोन्ही नेत्यांनी द्विपक्षीय संबंधांच्या व्यापक पैलुंबाबत चर्चा केली. ई-शासन, सायबर सुरक्षा आणि नाविन्यपूर्ण तंत्रज्ञान क्षेत्रातील द्विपक्षीय सहकार्य वृद्धिंगत करण्याच्या उपाय योजनांबाबत दोन्ही नेत्यांनी चर्चा केली. 2021-2022 साठी संयुक्त राष्ट्र सुरक्षा परिषदेच्या अस्थायी जागेसाठी भारताच्या उमेदवारीला पाठिंबा दिल्याबद्दल पंतप्रधानांनी एस्टोनियाचे आभार मानले. द्विपक्षीय सहकार्याच्या वाढीव संधींबाबत मत जाणून घेण्यासाठी आणि मैत्रीपूर्ण संबंध अधिक मजबूत करण्यासाठी या भेटीच्या निमित्ताने संधी उपलब्ध झाली.
युरिया आणि एलपीजी उत्पादकांना घरगुती गॅस पुरवण्यासाठी मार्केटिंग मार्जिन निश्चित

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज युरिया आणि एलपीजी उत्पादकांना घरगुती गॅस पुरवण्यासाठी मार्केटिंग मार्जिन निश्चित करायला मंजुरी दिली. हा निर्णय रचनात्मक सुधारणा आहे. गॅसच्या मूळ किंमतीवर गॅस विपणन कंपन्यांकडून ग्राहकांना आकारलेले शुल्क म्हणजे मार्केटिंग मार्जिन होय. सध्या विविध वाहतूकदार नैसर्गिक वायूच्या पुरवठ्यासाठी वेगवेगळी मार्केटिंग मार्जिन आकारतात. या निर्णयामुळे युरिया आणि एलपीजी सारख्या नियंत्रित क्षेत्रासाठी घरगुती गॅस पुरवण्यावर लादण्यात येणाऱ्या मार्केटिंग मार्जिनमध्ये समानता येईल. या निर्णयामुळे युरिया आणि एलपीजी उत्पादकांकडून देण्यात येणाऱ्या मार्केटिंग मार्जिनमध्ये घट होईल. तसेच भेदभाव विरहित आधारावर दर ठरवला जाईल. मार्केटिंग मार्जिनमधल्या तफावतीमध्ये पेट्रोलियम आणि नैसर्गिक वायू नियामक मंडळाने लक्ष घातले आणि त्यांनी केलेल्या शिफारशींच्या आधारे आज मार्केटिंग मार्जिनला अंतिम स्वरुप देण्यात आले. मार्केटिंग मार्जिनमधील भविष्यातील वाढीचा निर्णय पेट्रोलियम आणि नैसर्गिक वायू मंत्रालय घेईल. या निर्णयामुळे पारदर्शकता येईल आणि वायू संबंधित पायाभूत क्षेत्रातील भविष्यातील गुंतवणुकीला सकारात्मक चालना मिळेल.